text: Guldfund var en stor hemmelighed i to år
  17 september 2018 kl. 17.22
  Det lykkedes arkæologerne og øens beboere at holde guldfundne på Hjarnø hemmelige.
  Da to amatørarkæologer i 2016 fandt de første stykker guld på Hjarnø, satte det gang i et større hemmelighedskræmmeri. Men øens beboere kunne godt holde på en hemmelighed.
  En af øboerne, der var særligt nysgerrig omkring alt gravearbejdet, var Carl Holmbjerg, der ejer marken, hvor guldet blev fundet. Selvom han godt vidste, at der var fundet guld, vidste han ikke hvor meget.
  - Arkæologerne var helt euforiske, og vi andre stod ved siden af og spurgte til, hvad der er de har fundet, men de måtte ikke sige noget, siger han til TV SYD.
  Andre af øens beboere var godt klar over, at der var dukket noget interessant op af jorden, selvom de er vant til at se folk gå ture med deres metaldetektorer.
  - Det har der tit været, og så en dag så jeg, at der var en gravemaskine derover. Vi hørte lidt dagen efter, men det var lidt tys-tys. Det var en hemmelighed, så det talte vi ikke mere om, siger øboer Birthe Østergaard til TV SYD.
  Selvom der kunne være mere guld derude, så tager øboerne alligevel situationen med ro.
  - Jeg tror, jeg kører i banken i morgen og beder om en ny vurdering af min ejendom, hvis den er fuld af guld. Ej’ jeg tror vi tager det stille og rolig, siger Carl Holmbjerg.
  